
KÉZHIGIÉNÉ MONITORING ÁPOLÓK KÖRÉBEN

Célkitűzés: Vizsgálatunk célja, a nozokomiális infekciók leggyakoribb kórokozóinak azonosítása az ápolói kezeken és a környezetükben, illetve az ápolói kézhigiénével kapcsolatos ismeretek feltárása.

Adatok és módszerek: Keresztmetszeti, kvantitatív, kvalitatív vizsgálatunkat 2019. jún.-nov. (mikrobiológiai) és 2020. nov.-dec. (tudásteszt) között végeztük, a PTE, II. sz. Belgyógyászati Klinika, Diabetológiai Osztályán az ott dolgozó ápolók körében, akiket nem véletlenszerű, szakértői mintavétel alapján választottunk be. Kizárásra kerültek, akik nem vettek részt a betegek ápolásában. Mikrobiológiai mintát vettünk (3 nap) az ápolók kezéről és az ápolói pultról 4 alkalommal a műszak alatt (n=98), majd CHROMagar-on történő tenyésztést követően törzsazonosítást végeztünk. Az online tudástesztet a kézhigiénés oktatás előtt és után töltötték ki az ápolók (n=15). A leíró és matematikai (t-próba, Pearson-féle korreláció) statisztikai eredmények feldolgozása IBM SPSSv24 és MS Excel programmal történt (p≤0,05).

Eredmények: Az ápolói kezekről és az ápolói pultról 8 törzset azonosítottuk. Szignifikáns javulást észleltünk a higiénés kézfertőtlenítés előtt/után vett minták eredményei közt (n=86): a pozitív/negatív tenyésztési vizsgálatnál (p=0,006), a telepszámok jelenlétének vizsgálatakor (p=0,01) illetve a mikroba sokféleség esetében (p=0,004). Összevetve az ápolói pult és a kezekről vett minták eredményeit a korrelációs együttható 0,872, azaz összefüggés van az ápolói pult és a kezek higiénés állapota között. Az oktatás előtti/utáni tudásteszt eredményei nem mutattak szignifikáns javulást (p=0,06).

Következtetések: Bár az eredmények szignifikáns javulást mutattak a kézfertőtlenítés után vett minták esetén, a kórházi fertőzések visszaszorítása érdekében nagyobb figyelmet kell fordítaniuk az ápolóknak a kézhigiénére, illetve a takarító személyzetnek a gyakran használt felületek tisztántartására. Fontos a személyes formában történő továbbképzések és kézhigiénés technikák gyakorlásának rendszeresítése.

